РЕШЕНИЕ ЗА ИЗПЪЛНЕНИЕ НА КОМИСИЯТА
от 6 ноември 2012 година
за изменение на Решение 2010/381/ЕС относно спешните мерки, приложими към пратки с продукти от аквакултури, внесени от Индия и предназначени за консумация от човека, и за отмяна на Решение 2010/220/ЕС относно спешните мерки, приложими към пратки с продукти от аквакултури, внесени от Индонезия и предназначени за консумация от човека
(нотифицирано под номер C(2012) 7637)
(текст от значение за ЕИП)
(2012/690/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 178/2002 на Европейския парламент и на Съвета от 28 януари 2002 г. за установяване на общите принципи и изисквания на законодателството в областта на храните, за създаване на Европейски орган за безопасност на храните и за определяне на процедури относно безопасността на храните (1), и по-специално член 53, параграф 1, буква б), подточка ii) от него,
като има предвид, че:
(1)
В Регламент (ЕО) № 178/2002 са установени общите принципи, уреждащи храните и фуражите като цяло и в частност тяхната безопасност на национално равнище и на равнището на Съюза. В него се предвиждат спешни мерки, когато е очевидно, че дадена храна или фураж, които са внесени от трета държава, има вероятност да представляват сериозен риск за здравето на човека или животните или за околната среда и че този риск не може да бъде задоволително ограничен чрез мерки, предприети от държавите членки.
(2)
В Директива 96/23/ЕО на Съвета от 29 април 1996 г. относно мерките за наблюдение на определени вещества и остатъци от тях в живи животни и животински продукти (2) се предвижда производственият процес за животни и първични продукти от животински произход да бъде наблюдаван с цел откриване наличието на определени вещества и остатъчни вещества в живи животни, в техните екскременти, телесни течности и в тъкани, в животински продукти, фуражи и питейна вода.
(3)
В Решение 2010/381/ЕС на Комисията от 8 юли 2010 г. относно спешните мерки, приложими към пратки с продукти от аквакултури, внесени от Индия и предназначени за консумация от човека (3), се предвижда, че най-малко 20 % от пратките с продукти от аквакултури от Индия, предназначени за консумация от човека, е необходимо да бъдат изследвани за наличието на фармакологичноактивните субстанции, определени в член 2, буква а) от Регламент (ЕО) № 470/2009 на Европейския парламент и на Съвета (4), и по-специално хлорамфеникол, тетрациклин, окситетрациклин и хлортетрациклин и метаболити на нитрофурани.
(4)
Резултатите от извършената през ноември 2011 г. в Индия инспекция на инспекционната служба на Комисията (Хранителната и ветеринарна служба, FVO) потвърдиха, че вече е налице адекватна система за официален контрол, която обхваща производството на аквакултури, и че препоръката в доклада за инспекция от 2009 г. относно официалния мониторинг на стопанствата за аквакултури е частично изпълнена.
(5)
След приемането на Решение 2010/381/ЕС е намалял броят на пробите от продукти от аквакултури, в които в държавите членки са били открити хлорамфеникол, тетрациклин, окситетрациклин и хлортетрациклин или метаболити на нитрофурани. Поради това е целесъобразно да се намали минималният процент пратки, които се изследват за наличието на фармакологичноактивни субстанции.
(6)
Задължението за извършване на задължителни тестове обаче следва да се запази с цел да продължи предоставянето на по-точна информация за възможното замърсяване на продуктите от аквакултури с произход от Индия с тези остатъчни вещества. Също така извършването на тестовете следва да продължи с цел да възпре индийските производители от злоупотреба с тези вещества.
(7)
Поради това Решение 2010/381/ЕС следва да бъде съответно изменено.
(8)
В Решение 2010/220/ЕС на Комисията от 16 април 2010 г. относно спешните мерки, приложими към пратки с продукти от аквакултури, внесени от Индонезия и предназначени за консумация от човека (5), се предвижда, че най-малко 20 % от пратките с продукти от аквакултури от Индонезия, предназначени за консумация от човека, трябва да се изследват за наличие на остатъчни вещества от фармакологичноактивните субстанции, определени в член 2, буква а) от Регламент (ЕО) № 470/2009, и по-специално хлорамфеникол, метаболити на нитрофурани и тетрациклини.
(9)
След приемането на Решение 2010/220/ЕС няма открити остатъчни количества хлорамфеникол, метаболити на нитрофурани и тетрациклини в пратки с продукти от аквакултури, внесени от Индонезия.
(10)
В резултатите от извършената през февруари 2012 г. в Индонезия инспекция на инспекционната служба на Комисията (Хранителната и ветеринарна служба, FVO), се стигна до заключението, че системата за контрол на остатъчните вещества в Индонезия предоставя задоволителни гаранции с ефект, който е равностоен на предвидения в правото на Съюза.
(11)
Поради това Решение 2010/220/ЕС следва да бъде отменено.
(12)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
В член 3 от Решение 2010/381/ЕС параграф 1 се заменя със следното:
„1. Като използват подходящи планове за вземане на проби, държавите членки гарантират, че са взети официални проби от поне 10 % от пратките, представени за внос на граничните инспекционни пунктове на тяхна територия.“
Член 2
Решение 2010/220/ЕС се отменя.
Член 3
Адресати на настоящото решение са държавите членки.
Съставено в Брюксел на 6 ноември 2012 година.